Gekoude kougom word kunswerke | Maroela Media
Gekoude kougom word kunswerke
Van Ben Wilson se "kougom-kunswerke" (Foto: benwilsonchewinggumman/Instagram)
Ben Wilson (57) is die afgelope 15 jaar al besig om stukkies kougom as kunswerke te herwin.
Wilson soek die stukkies kougom wat aan 'n voetbrug oor die Teems in Londen geplak word. Hy verf dan dié gekoude stukkies kougom om dit in klein kunswerke te omskep.
Wilson het aan AFP gesê hy beskou dit as herwinningswerk en 'n tipe kuns. "Ek omskep die gemors in 'n tipe kunswerk – so dit is 'n tipe herwinning. Dit is om 'n onbedagsame daad in iets positief te omskep."
Sy kleurvolle kunswerke, wat skaars groter is as 'n klein muntstuk, kan oral langs die voetgangerbrug en die omliggende dele opgemerk word. As voetgangers nie mooi kyk nie, sal hulle dit dalk misloop.
Wanneer hy die kougom verf waar dit vasgeplak is, maak hy seker dat hy nie verf op die metaalstruktuur mors nie, om seker te maak dat hy nie van vandalisme beskuldig word nie. "Die persoon wat die kougom oorspronklik daar gelos het, is die oortreder. Die impak wat mense op hul omgewing het, is betreurenswaardig met die hoeveelheid gemors wat ons veroorsaak."
Hy reken hy het al "duisende en duisende" stukkies kougom in kunswerke omskep en is trots op sy "geheime kuns" wat nou oor die middestad van Londen pryk.
Wilson werk saam met galerye en ander kunstenaars vir 'n inkomste.
Volg Wilson op Instagram by @benwilsonchewinggumman
Een van Ben Wilson se "kougom-kunswerke" (Foto: benwilsonchewinggumman/Instagram)
Pepper toe die sondaar ná verloofring verdwyn
So oorspronklik en werklik iets om te geniet. Dankie Maroela vir die interessante artikel. Lekker afwisseling van die gewone politiek en misdaad artikels.